Sklep VIII Ips 87/2000
Sodna praksa Vrhovnega sodišča, 2000-10-03

sodni postopek - postopek v individualnih delovnih sporih - zastopanje delavca - pooblastilo - revizija - dovoljenost revizije

Vloga - revizija je formalno pomanjkljiva, če jo je podpisal pooblaščenec, ki ni oseba iz 2. odstavka 16. člena ZDSS.

Sodišče prve stopnje je s sklepom, navedenim v uvodu, zavrglo pritožbo vloženo dne 15.3.1999 zoper sklep Sodišča združenega dela v Ljubljani, opr. št. S 1977/89-48 z dne 21.4.1992. Presodilo je, da je pritožbo vložila oseba, ki ni imela te pravice. Ker je tožnik dne 8.4.1992 preklical pooblastilo pooblaščencu S. S., je bila, po ugotovitvah sodišča, pritožba tega pooblaščenca nedovoljena.

Sodišče druge stopnje je pritožbo pooblaščenca tožnika zavrnilo kot neutemeljeno in potrdilo izpodbijani sklep sodišča prve stopnje.

Proti pravnomočnemu sklepu sodišča prve (in ne druge) stopnje je pooblaščenec tožnika vložil pravočasno revizijo zaradi bistvenih kršitev določb pravdnega postopka in zmotne uporabe materialnega prava s predlogom, da se reviziji ugodi in izpodbijana sklepa sodišča prve in druge stopnje razveljavita.

Na podlagi določila 390. člena Zakona o pravdnem postopku (Uradni list SFRJ, št. 4/77 do 27/90 - ZPP/77, ki se uporablja na podlagi 498. člena Zakona o pravdnem postopku - Uradni list RS, št. 26/99 - ZPP) je bila revizija vročena Državnemu tožilstvu Republike Slovenije, ki se o reviziji ni izjavilo, in toženi stranki, ki nanjo ni odgovorila.

Procesno sposobna stranka lahko sama opravlja procesna dejanja ali pa jih na podlagi pooblastila opravlja zanjo pooblaščenec.

Pooblaščenčeva pravdna dejanja imajo enak pravni učinek kot strankina, kadar jih opravi v mejah pooblastila (92. člen ZPP/77). Pooblastilo da stranka pisno ali ustno na zapisnik pri sodišču (1. odstavek 97. člena ZPP/77).

V obravnavani zadevi je tožnik ponovno dne 21.8.1995 pooblastil diplomiranega pravnika, da ga zastopa pred Delovnim in socialnim sodiščem v Ljubljani. Ker mora imeti oseba, ki zastopa delavca pred Višjim delovnim in socialnim sodiščem v Ljubljani ali pred Vrhovnim sodiščem po 2. odstavku 16. člena Zakona o delovnih in socialnih sodiščih (Uradni list RS, št. 19/94 - ZDSS) opravljen pravniški državni izpit, je sodišče prve stopnje s sklepom z dne 23.3.2000 pozvalo pooblaščenca, da v roku osmih dni predloži potrdilo o izpolnitvi tega pogoja kot posebne postulacijske sposobnosti.

Obstoj in pravilnost pooblastila je procesna predpostavka, na katero pazi sodišče po uradni dolžnosti ves čas postopka (4. odstavek 98. člena ZPP/77). Sodišče lahko dovoli osebi, ki ni predložila pooblastila, da začasno opravlja za stranko procesna dejanja. V takem primeru določi sodišče rok, v katerem mora ta oseba predložiti pooblastilo ali pa izkazati, da je stranka odobrila opravljena procesna dejanaj (2. odstavek 98. člena ZPP/77). Če navedeni rok poteče brez uspeha, sodišče nadaljuje postopek, pri tem pa ne upošteva dejanj, ki jih je opravila oseba brez pooblastila (3.

Peto poglavje ZPP/77, ki vsebuje določbe o pooblaščencih, v členih 89 do 101 nima posebnih določb o vlogah. Zato veljajo v takih primerih določbe o vlogah (106. do 110. člen ZPP/77), vključno z določbami o reviziji (399. člen v zvezi s 350. členom ZPP).

Po določilu 350. člena ZPP/77 v zvezi s 399. členom ZPP/77 mora revizija poleg posebnih sestavin vsebovati tudi podpis revidenta ali njegovega pooblaščenca. Vloga - revizija - je formalno pomanjkljiva, če jo je podpisal pooblaščenec, ki ni oseba iz 2. odstavka 16. člena ZDSS. Formalno pomanjkljivost take vloge se da odpraviti po določbi 109. člena ZPP/77, katero je v obravnavani zadevi uporabilo sodišče prve stopnje, ko je opozorilo pooblaščenca na ugotovljeno pomanjkljivost. Ker pooblaščenec v roku osmih dni od prejema sklepa Delovnega in socialnega sodišča v Ljubljani, opr. št. S 1977/89-109 - ki mu je bil vročen 24.3.2000 - ni predložil potrdila o opravljenem pravniškem državnem izpitu, je revizijsko sodišče revizijo na podlagi 1. odstavka 389. člena v zvezi s 358. in 392. členom ZPP/77 zavrglo.

Določbe ZPP/77, na katerih temelji odločitev revizijskega sodišča, se uporabljajo na podlagi 1. odstavka 4. člena Ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/I/94).

ZPP (1977) člen 98, 106, 106/1, 106/2, 109, 350, 399. ZDSS člen 16, 16/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.